BRATISLAVA - Politické subjekty, ktorých kandidačné listiny zaregistrovala Ústredná volebná komisia, môžu ešte do polnoci v stredu 21. augusta delegovať jedného člena a jedného náhradníka do okrskových volebných komisií. Nominácie odovzdávajú starostom, resp. primátorom. Okrsková volebná komisia musí mať najmenej päť členov. Aspoň sedem členov musia mať komisie v obciach, kde sa do zoznamu voličov zapisujú vojaci hromadne ubytovaní v útvare na území obce.
Ak má okrsková volebná komisia menej, než je zákonom stanovený počet, starosta obce to oznámi prednostovi okresného úradu. Ten po porade so splnomocnencami kandidujúcich strán vymenuje zostávajúcich členov spomedzi nestraníkov. (sita)